SKRIFTLIG FORESPØRGSEL E-2215/01

af María Sornosa Martínez (PSE) til Kommissionen

(24. juli 2001)

Om: Harmonisering af udrykningsblink

Tidligere referencer: E-3022/00(1) og E-4033/00(2).

Siden september 2000 har undertegnede forsøgt at gøre Kommissionen og Rådet opmærksom på, at farven på køretøjers udrykningsblink i Spanien for tiden

ikke er harmoniseret med resten af medlemsstaterne, hvor blinkene er blå. Således deler udrykningstjenester - f.eks. brandbiler og ambulancer - den gule farve med andre tjenester som f.eks. renovation eller langsomt kørende køretøjer, medens den blå farve er forbeholdt politiet. Denne forvirrende situation giver også udrykningskøretøjerne trafikproblemer og medfører endog risiko for borgerne.

Regulativ nr. 65 fra De Forenede Nationers Økonomiske Kommission for Europa regulerer harmoniseringen af udrykningsblink, men specificerer ikke, hvilke farver de forskellige typer køretøjs blink skal have. Fællesskabet har imidlertid ikke undertegnet dette regulativ, idet medlemsstaterne ønsker at bevare muligheden for at regulere udrykningsblinkenes anvendelse og deres tekniske kendetegn.

Kommissionen tilkendegav i sit svar på skriftlig forespørgsel E-3022/00, at hvis holdningen skulle ændre sig, kunne Fællesskabet eventuelt begynde at harmonisere udstyret på henholdsvis udrykningskøretøjer og langsomt kørende køretøjer.

For nylig har Rådet svaret på en anden forespørgsel fra undertegnede (E-4033/00), at hvis Kommissionen på et tidspunkt skulle forelægge et forslag om dette spørgsmål, vil Rådet behandlede de foreslåede bestemmelser indgående.

Mener Kommissionen ikke, at der på baggrund af dette svar fra Rådet og de i første afsnit nævnte kriterier for borgernes sikkerhed allerede findes et tilstrækkeligt ønske om at tage harmonisering af anvendelsen af udrykningsblink op til behandling, således som spanske og europæiske fagfolk har anmodet om?

Kan Kommissionen oplyse, hvorfor den er så modvillig over for en harmonisering af udrykningsblink, når det netop er et spørgsmål, der kræver en omgående løsning på grund af den ulykkesrisiko, det indebærer for de europæiske borgere?

(1) EFT C 113 E af 18.4.2001, s. 230.

(2) EFT C 235 E af 21.8.2001, s. 51.

Svar afgivet på Kommissionens vegne af Erkki Liikanen

(25. september 2001)

Kommissionen er meget optaget af at forbedre trafiksikkerheden i hele Fællesskabet samt at fjerne handelshindringer. Inden for bilindustrien er begge disse mål højt prioriterede.

Der findes i øjeblikket ikke fælles EU-bestemmelser vedrørende udrykningskøretøjer og særlig farven på udrykningsblink. Disse køretøjer bygges eller ændres i overensstemmelse med den indkøbende myndigheds krav under hensyntagen til disses specifikke operationelle behov. Disse forskelligheder kan ikke opfattes som handelshindringer.

Kommissionen er klar over, at brugen af blå udrykningsblink i andre medlemsstater end Spanien ikke er begrænset til politiet. Uden klare beviser for, at brugen af orange udrykningsblink til ambulancer og slukningskøretøjer i Spanien udgør en væsentlig risiko kan det ikke retfærdiggøres, at der fremsættes forslag til at kræve samtlige udrykningskøretøjer udstyret med blå udrykningsblink. Kommissionen vil imidlertid forstat undersøge dette emne i samarbejde med de relevante spanske myndigheder.